দু’দশক পর ভারোত্তোলন বিশ্বচ্যাম্পিয়নশিপে সোনার মেয়ে আবার এক ভারতীয়! মণিপুরের মীরাবাঈ চানু। বিশ্বচ্যাম্পিয়নশিপে শেষবার সোনাজয়ী ভারতীয় ভারোত্তোলক কর্নম মালেশ্বরী।
বৃহস্পতিবার মার্কিন যুক্তরাষ্ট্রে তাঁর ইভেন্টে ৪৮ কেজি বিভাগে মীরাবাঈ স্কোর করেছেন ১৯৪ কেজি। স্ন্যাচিংয়ে ৮৫ কেজি এবং ক্লিন ও জার্ক বিভাগে ১০৯ কেজি নিখুঁতভাবে তুলে মীরাবাঈ পেয়েছেন সোনা। শুভেচ্ছার স্রোতে ভেসে গিয়েছেন তিনি। প্রধানমন্ত্রী নরেন্দ্র মোদী থেকে কেন্দ্রীয় ক্রীড়ামন্ত্রী রাজ্যবর্ধন রাঠৌর, বিজেন্দ্র সিংহ, মেরি কম—টুইটারে প্রত্যেকের পাঠানো শুভেচ্ছা পাওয়ার অনেক আগেই অবশ্য পোডিয়ামে দাঁড়িয়ে মীরাবাঈয়ের চোখে আনন্দাশ্রু! বলেছেন, ‘‘গত দু’মাস জাতীয় দলের শিবিরে কোচ বিজয় শর্মা যে নিষ্ঠা নিয়ে ট্রেনিং করেছেন তারই ফসল এই সোনা।’’

আনন্দাশ্রু: পোডিয়ামে কেঁদেই ফেললেন মীরাবাঈ (মাঝখানে)।
টুইটার
মীরাবাইয়ের ঐতিহাসিক সোনার পদকে বৃহস্পতিবার মণিপুরের লুয়াংসাঙ্গবামে এক মহিলার চোখেও আনন্দাশ্রু! তিনি অনিতা ছানু। তাঁর হাতেই মীরাবাঈয়ের অনিশ্চিত জীবন থেকে দেশের সেরা ভারোত্তোলক হওয়ার উত্তরণ! ২০০৫ থেকে ২০১৫—১৫টা বছর ধরে এই অনিতার কোচিংয়েই চলেছে মীরাবাঈয়ের সাধনা। ইম্ফল থেকে প্রায় ২৫ কিলোমিটার দূরের প্রত্যন্ত গ্রামে মীরাবাঈয়ের বাড়ি। বাবার পেশা অন্যের জমিতে চাষ করে বেড়ানো। একটু বড় হওয়ার পর থেকে মীরাবাঈয়েরও বাবার সঙ্গে চাষের খেতে নিয়মিত সময় কাটত। লুয়াংসাঙ্গবাম থেকে ফোনে বৃহস্পতিবার অনিতার মন্তব্য, ‘‘দু’বছর আগে ভারতীয় রেলে চাকরি পাওয়ার আগেও বাবাকে চাষের কাজে সাহায্য করত মীরা। উপায় নেই যে! জমি তো অন্যের। দু’জনে মিলে কাজ করলে উপার্জন বেশি। না হলে শুধুমাত্র বাবার পরিশ্রমে সংসার চালানো ওদের পক্ষে কঠিন হতো।’’
সেই অবস্থায় মীরাবাঈয়ের গ্রামের মাটির বাড়িতে অনিতার একদিন যাওয়া। অনিতা তখন শুধু প্রতিষ্ঠিত কোচ নন। দেশের হয়ে একাধিক আন্তর্জাতিক টুর্নামেন্টে পদক পেয়ে মণিপুরে তিনি তখন জনপ্রিয় ক্রীড়াব্যক্তিত্ব। বললেন, ‘‘আমি তখন সবে লুয়াংসাঙ্গবামে ভারোত্তোলন ট্রেনিং সেন্টার তৈরি করেছি। মীরার বাবা-মা’কে বোঝানোর চেষ্টা করেছিলাম এই বলে, একমাত্র ভারোত্তোলনই পারবে অপরিসীম দারিদ্র থেকে ওদের মুক্তি দিতে।’’ অনিতা যোগ করলেন, ‘‘প্রথমে ওর বাবা-মার প্রবল আপত্তি ছিল ভারোত্তোলনে আসায়। পরে মেয়েকে আমার হাতে তুলে দেন।’’ তাতেও বাবাকে খেতে নেমে সহায়তার কাজ অনিতার থামেনি! সকালে প্র্যাক্টিস করে বাড়ি ফিরে ছুটতে হতো চাষের কাজে বাবাকে সাহায্য করতে! তারপর আবার বিকেলে ট্রেনিং। 
দু’বছর আগে ভারতীয় রেলে চাকরি পাওয়ার পর মীরাবাঈদের আর্থিক অবস্থার পরিবর্তন হয়েছিল। ভারোত্তোলকও অনিতার ট্রেনিং সেন্টার ছেড়ে চলে যান রেল ও জাতীয় শিবিরে। অনিতা জানালেন, তারপরেও প্রত্যেকটা আন্তর্জাতিক টুর্নামেন্টে অংশ নিতে যাওয়ার আগে তাঁকে ফোন করেন। অনিতা বলছেন, ‘‘পাতিয়ালা ও ইম্ফলের সাই চেয়েছিল মীরাকে নিতে। কিন্তু ও সেই প্রস্তাব প্রত্যাখ্যান করে আমার কাছেই ট্রেনিং চালিয়ে গিয়েছে। আমার কাছে প্র্যাক্টিস করেই ও তিন বছর আগে কমনওয়েলথ গেমসে রুপো জিতেছিল।’’
সোনাজয়ের পর শৈশবের কোচকে ফোন করেছিলেন মীরাবাঈ। অনিতা বললেন, ‘‘মীরা বলল রিওর ব্যর্থতা কিছুটা হলেও ঢাকতে পেরেছি!’’ অনিতার আশা, আগামী কমনওয়েলথ ও এশিয়ান গেমসে নিশ্চিতভাবে সোনা জিতবেন তাঁর ছাত্রী। এমনকী, টোকিও অলিম্পিক্সেও ছাত্রীর হাতে পদক দেখছেন অনিতা। আর তাঁর কাছে সেটাই হবে রিও’র ব্যর্থতার আসল প্রতিশোধ!